*Dne 16. 3. 2020 je bil na SIOL.net Novice  objavljen članek Neverjetni posnetki Blejskega jezera, ki nujno potrebuje pomoč #foto, avtorice Alenka Teran Košir*

**Odziv društva »Spoštujmo Bled« na ta članek**

Članek in predvsem slike Blejskega jezera so šokirale slovensko javnost. Povprečen bralec dobi občutek, da se je občina Bled vsa leta trudila, da predvsem zaradi turizma jezero obdrži v dobrem stanju, da je vsa leta zaposlena na limnološki postaji opozarjala svoje nadrejene (zaposlena je na ARSO) »stalno obveščala o skrb vzbujajočem stanju, zgodilo pa se ni nič«, skratka, da je za vse kriva država.

Nadalje članek javnost obvešča, naj ne bo zaskrbljena zaradi razraščanja cianobakterij in barve jezera, saj po zagotovilih strokovnjakov in opravljenih meritvah toksinov ni nevarnosti za ljudi in da se bo stanje izboljšalo ob toplejših temperaturah zraka, ko se bodo bakterije pomaknile v globino. »Skratka stanje ni nevarno, ni pa lepo«!

Zaradi velike skrbi za jezero je župan Bleda celo organiziral posvet, na katerem so sodelovali predstavniki stroke, lokalnih okoljevarstvenih društev, občine, potapljačev, jamarjev in ribičev. Bistven zaključek posveta je, da jezero s strani ministrstva za okolje in prostor nujno potrebuje podroben načrt upravljanja, saj je jezero v lasti države.

Domačini in krajani Bleda, organizirani v različnih društvih, ki že vrsto let opozarjamo na škodljive in nepremišljene posege v vplivnem območju Blejskega jezera (kanalizacijski sistem, pozidavo v bližini jezera, avtomobilski promet, glavne onesnaževalce jezera, prekomeren in netrajnostno usmerjen turizem, erozijo in betoniranje obale, gnojenje, kopanje vse vprek ipd.), smo bili pogosto okarakterizirani kot ljudje, ki škodujejo kraju, ki gledajo preveč črnogledo, ki škodujejo kraju, ki zavirajo turizem, naše pripombe na občinsko prostorsko, turistično in prometno politiko so bile praviloma preslišanje ali le delno upoštevane. Stanje jezera se slabša že dalj časa, kot tudi povečuje pritisk nanj, slabo neupravljanje z njim je rezultiralo v sedanje stanje, ki meji na katastrofo.

Sprašujemo se, kje so »pristale« vse naše pobude za zaščito krajine in občutljivih eko sistemov, kje prijave za kršitve posameznikov in družb, ki jim je mar le za zaslužek in profit in se ravnajo skrajno družbeno neodgovorno. Nezadostne odzivnosti smo bili deležni tako od lokalne, kot tudi republiške oblasti in organov, ki so zadolženi za varovanje in inšpekcijski nadzor.

Blejsko jezero z otokom je v obeh zaščitnih režimih, naravovarstvenem in kulturnem.  Vode v Slovenji varuje tudi Zakon o vodah, Blejsko jezero po tem zakonu spada v prvi red, upravljavec pa je dolžan skrbeti za zdravje in varnost uporabnikov javnega dobra. Osnoven namen tega zakona je varovanje narodnega bogastva, kar Bled vsekakor je, saj je postal ikona cele Slovenije, ne le turizma.

Upravičeno dvomimo tudi o tem, da cvetenje jezera ni toksično, saj so ravno alge rdeče barve in pojavi mehurčkov, po mnenju instituta za biologijo, največkrat toksični in zelo nevarni za živalski svet, kot tudi za ljudi. Zato menimo, da  bi bilo smiselno vzeti več  različnih vzorcev in preveriti, če morda ti toksini niso prisotni tudi npr. v ribah. Upajmo, da se bo v to aktivno vključil tudi Nacionalni inštitut za javno zdravje, saj se na »cvetočem« jezeru odvijajo razne športne in rekreativne aktivnosti (trening veslačev, prevozi  turistov  na otok), ob jezeru se sprehajajo turisti z  otroci.

Aktivnosti občine za odstranitev mrtvih alg iz površine jezera podpiramo (pri tem pa ne želimo komentirati strokovne pravilnosti in načina posega), a ukrep deluje bolj v smislu prikrivanje sramote, ne pa prave in stalne skrbi za dobro »zdravje« vodnega telesa. Podpiramo tudi formiranje posvetovalnega telesa župana v skrbi za varovanje narave in okolja,  a to vlogo mora ta organ izvajati stalno in ne le v krizni situaciji, predvsem pa je ustanovljen prepozno.

Ne strinjamo se tudi z zaključkom posveta, ki smo ga prebrali v članku, in sicer: »da jezero s strani ministrstva za okolje in prostor nujno potrebuje podroben načrt upravljanja, saj je jezero v lasti države«, ker smo mnenja, da je potrebno ta načrt upravljanja z jezerom izvesti skupaj, država in lokalna skupnost, ki mora zajemati regulacijo celotnega pojezerja, v njem pa mora biti jasno navedeno, kakšen omejitve imajo predvsem subjekti, ki se ukvarjajo z gospodarsko dejavnostjo. V njem morajo biti jasno določene meje, kaj ta enkraten in poseben prostor prenese in kakšno infrastrukturo potrebuje za zaščito. Dovolj nam je prelaganja ene odgovornosti na drugega (občina, da je za stanje jezera odgovorna država, država pa da naj občina uredi kanalizacijo itd.) in mnenja, da občina nima nikakršnih pristojnosti in moči pri tem. Društvo »Spoštujmo Bled« je že večkrat tako državi kot občini predlagalo, da je skrajni čas, da se na nivoju države angažira interdisciplinarne skupine, ki bi nato usklajeno in z matematičnim modeliranjem ekoloških procesov in inženirskim znanjem strokovno nakazale rešitve teh sistemske problemov, ki se tičejo »zdravljenja« in urejanja (varovalni ukrepi) celotnega območja, ki vpliva na stanje Blejskega jezera.

Z analizo vseh občinskih dokumentov (predvsem prostorskih), pobud, prijav kršiteljev, ki so jih v zadnjih letih podali posamezniki in društva z namenom zaščite in varstva narave, bi se hitro našlo krivce za nastalo katastrofalno stanje Blejskega jezera in jih upamo, ker verjamemo v pravno državo, tudi ustrezno kaznovalo.

Zaradi odgovorov najbolj odgovornih v občini smo upravičeno zaskrbljeni, da se bo neodgovoren odnos do jezera nadaljeval takoj, ko bodo nastale višje temperature in ko bodo alge potonile.

Ogroženost s koronavirusom, ki nas je socialno osamila, nam hkrati daje možnost, da bolj poglobljeno razmislimo, kakšen odnos imamo ljudje do lokalne narave in okolja, da se v nas prebudi zavest, kako odvisni smo eden od drugega, da moramo delovati skupno, da je čas za egoizem mimo. V tem času se je obudilo tudi upanje, da bo lokalna oblast v bodoče bolj prisluhnila okoljevarstvenim aktivistom, ki se vseskozi borijo za ohranitev jezera in njegove okolice in ne le tistim, ki bi zaradi pohlepa Bled oželi in nato odvrgli.

Društvo »Spoštujmo Bled«, 18. 3. 2020